Gemeenskap neem wraak oor verkragtingWoedende Inwoners van Gugulethu bestook ‘n kar met klippe. (Foto:Verskaf) Die gemeenskap van Gugulethu op die Kaapse Vlakte het vervoerdienste van die Amaphela (Toyota Avanza) Taxi-vereniging die naweek tot stilstand gedwing. Dit volg nadat ŉ dertienjarige meisie na bewering Saterdag verkrag is toe sy van dié taxi-dienste gebruik gemaak het. Vincent Domingo, sekretaris van die Gugulethu-ontwikkelingsforum, sê die meisie het nadat sy ekstra klasse by die JL Zwane Memorial Church bygewoon het, in ŉ Avanza-taxi geklim waarna sy glo deur drie mans verkrag is. Hoewel die omstandighede van die beweerde verkragting nog nie duidelik is nie, het gerugte oor die voorval soos ŉ veldbrand versprei, waarna honderde inwoners Saterdag die strate ingevaar en hul woede teenoor Amaphela te kenne gegee het. Die winkelbestuurder van African Sweets Cash Store wat oorkant die taxi-staanplek geleë is, Azemu Jagesso, sê spanning loop steeds hoog in die gemeenskap. Hy vertel dat inwoners Maandagoggend nog paaie met buitebande versper het. Mkhangeli Dosini, voorsitter van die Amaphela Taxi-vereniging het aan Maroela Media bevestig dat dienste tydelik opgeskort is en sê “dit is nie ŉ probleem nie. Ons moet met die gemeenskap saamstem. Die gemeenskap is ons mense. As ons bestuurders iemand misbruik, moet ons met die gemeenskap saamstaan.” Dosini sê ook dat hulle tot nou toe nog geen saaknommer van die voorval of registrasienommer van die betrokke motor ontvang het nie. Die jongste beweerde voorval is egter nie die eerste aantyging teen dié private taxi-vereniging nie. ŉ Inwoner wat by die Gugulethu-ontwikkelingsforum betrokke is, bekend as Kaya, sê teenkanting teen die Avanza-taxi’s kom al ŉ geruime tyd voor. Hy sê die groep tree onafhanklik op en word dus nie soos ander taxi’s gereguleer nie. Dit bring mee dat Avanza-taxi’s glo nie aan roetevereistes voldoen nie en dat kriminele aktiwiteite ongesiens vanuit die taxi’s kan plaasvind. Kaya meen dat die inwoners kwaad is vir geweld teen vroue en kinders en sê dit is nie net ŉ probleem vir die gemeenskap is nie, maar vir die samelewing. “Dit is ŉ nasionale krisis”. ŉ Gemeenskapslid, Sihle Shange (23), wat langs die Gugulethu-taxistaanplek werk, sê hulle is kwaad. “As hulle jou nie verkrag nie, vat hulle jou geld. Dit is regtig ŉ groot probleem” sê Shange, wat vandag verkies het om eerder van ŉ Uber gebruik te maak. Volgens Dosini gaan hulle Dinsdag met gemeenskapsrolspelers en inwoners vergader om die kwessie te bespreek. Dosini is hoopvol dat Amaphela-taxi’s binnekort weer in die Gugulethu-omgewing operasioneel sal wees.